“ᐊᓄᒡ ᒪᒃ ᐎ ᐊᑯ ᒐ ‍ ᓂᑐᐛᐱᒥᒃ ᐊᓐ ᑲ ᐸᒋ ‍ ᐃᑎᓴᐅᑦ᙮
ᓇᒪ ᒪᒃ ᐛᐛᒡ ᐸᐃᒄ ᐊ ‍ ᑎᓯᔭᒄ ᒋ ‍ ᑯᒂᒋᒥᓇᐛᐤ ᑕᓐᑕ ᐊ ‍ ᐃᑐᑕᔭᓐ᙮
ᐊᓄᒡ ᒪᒃ ᐊᒋ ‍ ᐎᑎᒪᑎᑯᒡ ᐊᑯ ᓇᔅᒡ ᐊ ‍ ᒥᓯᒪᔨᑎᒪᒄ᙮
ᒥᒄ ᒪᒃ ᑯᐃᔅᒄ ᐊ ‍ ᐎᑎᒪᑎᑯᒡ ᐃᐛᒃ ᐛᔅ ᐊᓐ ᒋᑭ ‍ ᐎᒋᐃᑯᓇᐛᐤ ᐊ ‍ ᔅᑐᑕᔭᓐ,
ᐛᔅ ᐊᑲ ᔅᑐᑕᔭᓇ ᓇᒪ ᒋᑭ ᐅᒋ ᐸᒋ ‍ ᓂᑐᐛᐱᒥᑯᐛᐤ ᐊᓐ ᒐ ‍ ᐎᒋᐃᑕᒄ,
ᔅᑐᑕᔭᓇ ᒪᒃ ᐊᐅᑯᓐ ᐊᓐ ᒐ ᐸᒋ ‍ ᐃᑎᓴᐊᒪᑎᑯᒡ᙮
ᑎᑯᓯᒐ ᒪᒃ ᒋᑭ ‍ ᐃᑐᑐᐛᐤ ᐊᐛᔪᐛ ᒐᒋ ᓂᔅᑐᑎᒥᔨᒋ ᐊ ‍ ᐅᓂᐱᔨᒋ ᑕᓐ ᐊ ᐃᓯ ‍ ᑭᓄᐛᐸᑎᒥᔨᒋ ᒥᒋᑥᐅᓂᔪᐤ,
ᑯᐃᔅᑯᑕᑎᓯᐅᓂᔪᐤ ᑭᔭ ᒋᓴᒪᓂᑐᐛ ᐅᑎᐸᔅᑯᓂᒐᐅᓂᔪᐤ᙮
ᐎᓂᐱᔪᒡ ᑕᓐ ᐊ ᐃᓯ ‍ ᑭᓄᐛᐸᑕᒡ ᒥᒋᑥᐅᓂᔪᐤ ᐛᔅ ᓇᒪ ᓂ ‍ ᑕᑈᔭᔨᒥᑯᒡ᙮
ᐎᓂᐱᔪᒡ ᑕᓐ ᐊ ᐃᓯ ‍ ᑭᓄᐛᐸᑕᒡ ᑯᐃᔅᑯᑕᑎᓯᐅᓂᔪᐤ,
ᐛᔅ ᐅᑕᐎᒪᐤ ᐊ ‍ ᑕᑦ ᐊᑯᑕ ᐊ ‍ ᐃᑐᑕᔭᓐ,
ᓇᒪ ᒪᒃ ᒥᓐ ᒋᑭ ᐅᒋ ‍ ᐛᐱᒥᓇᐛᐤ᙮
ᐎᓂᐱᔪᒡ ᑕᓐ ᐊ ᐃᓯ ‍ ᑭᓄᐛᐸᑕᒡ ᒋᓴᒪᓂᑐᐛ ᐅᑎᐸᔅᑯᓂᒐᐅᓂᔪᐤ ᐛᔅ ᒥᒋᒥᓂᑐᐤ ᓴᔅ ᒋ ‍ ᑎᐸᔅᑯᓂᑯᐤ ᒋᓴᒪᓂᑐᐛ᙮”
“ᐊᔅᒄ ᐊᑐᐎᔅ ᒥᔅᑎ ᑎᑯᓐ ᒐᒋ ᐃᑎᑎᑯᒡ ᒥᒄ ᒪᒃ ᓇᒪ ᒋᑭ ᐅᒋ ‍ ᓂᔅᑐᑕᓇᐛᐤ ᐊᓄᒡ᙮
ᒥᒄ ᒪᒃ ᐃᔅᐱ ᑎᑯᓯᒐ ᐅ ᐊᒐᐧᒄ ᑲ ‍ ᒋᔅᒐᔨᑎᒥᐃᐛᑦ ᑕᑈᐅᓂᔪᐤ,
ᐊᐅᒄ ᒐ ‍ ᒋᔅᒐᔨᑎᒥᐃᑕᒄ ᒥᓯᐛ ᑕᑈᐅᓂᔪᐤ ᒋᓴᒪᓂᑐᐛ ᐊ ‍ ᑕᔨᒋ ᐛᒋᐱᔨᒡ᙮
ᓇᒪ ᒋᑭ ᐅᒋ ‍ ᐃᔅᒋᔄᐤ ᒐᒂᔪᐤ ᐸᑐᔅ ᒋᓴᒪᓂᑐᐛ ᐃᑎᓱᒥᑯᒐ ᒐᒋ ᐃᔅᒋᔄᑦ᙮
ᐊᓂᔭ ᒪᒃ ᑕᓐ ᒐ ᐃᓯ ‍ ᐸᑐᐛᑦ ᐊ ‍ ᐃᔅᒋᔄᔨᒋ ᐊᔪᐅᒄ ᐅᔭ ᒐ ᐃᓯ ‍ ᐛᐎᑕᐧᒃ᙮
ᒋᑭ ‍ ᐛᐎᑎᒪᑯᐛᐤ ᐊᓂᔭᔪᐛ ᒐᒂᔪᐛ ᒐ ᐊᑎ ‍ ᐃᔅᐱᔨᒋ᙮
ᓂᑭ ‍ ᒋᔅᑕᔨᑕᑯᐃᒄ ᐛᔅ ᑕᓐ ᒐ ᐃᓯ ‍ ᐊᔨᒧᑎᒧᒡ ᐊᐅᒄ ᐅᔭ ᒐ ᐃᓯ ‍ ᐊᓱᐤ ᐛᐎᑎᒪᑕᒄ᙮
ᒥᓯᐛ ᑕᓐ ᑲ ᐃᓯ ‍ ᒥᔨᑦ ᐅᑕᐎᒪᐤ ᓂ ‍ ᑎᐱᔨᐛᐅᓯᓐ᙮
ᐊᐅᑯᓐ ᐛᒋ ‍ ᐃᑎᑎᑯᒡ ᒐ ‍ ᐊᓱᐤ ᐛᐎᑎᒪᑕᒄ ᐅ ᐊᒐᐧᒄ ᑕᓐ ᐊᓂᔭᔪᐛ ᑲ ᐃᓯ ‍ ᐊᔨᒧᑎᒧᒡ᙮”
“ᐛᐃᐱᔅᒋᔅ ᒪᒃ ᓇᒪ ᒋᑭ ᐅᒋ ‍ ᐛᐱᒥᓇᐛᐤ᙮
ᒥᓐ ᒪᒃ ᐛᐃᐱᔅᒋᔅ ᐊᑯ ᒥᓐ ᒐ ‍ ᐛᐱᒥᔭᒄ᙮”
ᐊᑯ ᐱᔅᒐ ᐊᓂᔭᔪᐛ ᐅᒋᔅᒋᓄᐊᒧᐛᑭᓇ ᒂ ‍ ᐃᑎᑐᔨᒋ,
“ᒐᒂᔪᐤ ᐅᔭ ᑲ ‍ ᐃᑎᑕᒄ ᐊᔅᒄ ᒥᓐ ᐛᐃᐱᔅᒋᔅ ᒐ ‍ ᐎᒐᐛᐧᒄ ᐊᑯ ᒥᓐ ᒐ ᐊᑲ ᐅᒋ ‍ ᐛᐱᒪᐧᒄ ᑭᔭ ᐊᓂᔭ ᑲ ‍ ᐃᔅᒋᔄᑦ ᒥᓐ ᐛᐃᐱᔅᒋᔅ ᐊᑯ ᒐ ‍ ᐛᐱᒪᐧᒄ ?
ᑭᔭ ᐊᓂᔭ ᐊ ‍ ᐃᔅᒋᔄᑦ,
‘ᐅᑕᐎᒪᐛ ᐊ ‍ ᓂᑐᐛᐱᒪᑦ’ ?
ᒐᒂᔪᐤ ᐅᔭ ᐛᐃᐱᔅᒋᔅ ᑲ ‍ ᐃᔅᒋᔄᑦ ?
ᓇᒪ ᒋ ‍ ᒋᔅᒐᔨᑎᒺᓇᓄᐤ ᒐᒂᔪᐤ ᐊᓂᔭ ᐛᒋ ‍ ᐃᔅᒋᔄᑦ,
‘ᐛᐃᐱᔅᒋᔅ᙮’ ”
ᒋᓴᔅ ᒋ ‍ ᒋᔅᒐᔨᒪᐤ ᐊ ᐎ ‍ ᑯᒂᒋᒥᑯᑦ ᐅᔭ᙮
ᐊᑯ ᒂ ‍ ᐃᑕᑦ,
“ᐊᓐ ᑲ ‍ ᐃᔅᒋᔄᔭᓐ,
ᓴᔅ ᐎᐱᒡ ᓇᒪ ᒋᑭ ᐅᒋ ‍ ᐎᒐᐅᑎᓇᐛᐤ᙮
ᒥᓐ ᒪᒃ ᐛᐃᐱᔅᒋᔅ ᐊᑯ ᒥᓐ ᒐ ‍ ᐛᐱᒥᔭᒄ᙮
ᐅ ᐛ ᓂᑐ ‍ ᒋᔅᒐᔨᑎᒪᒄ ᒐᒂᓐ ᐊᓐ ᑲ ‍ ᐊᔨᒧᑎᒪᓐ ?
ᑯᐃᔅᒄ ᐊ ‍ ᐎᑎᒪᑎᑯᒡ ᒋᑭ ‍ ᒪᓇᐛᐤ ᑭᔭ ᒋᑭ ‍ ᓂᓇᐧᑲᑕᔨᒧᓇᐛᐤ᙮
ᐊᐅᑯᓐᒡ ᐅᒡ ᐅᑕ ᐊᔅᒋᒡ ᑲ ‍ ᑕᒡ ᐊᑲ ᓂᓇᑭᑐᐛᔨᒪᒡ ᒋᓴᒪᓂᑐᐛ ᐅᐱᒪᑎᓯᐅᓄᐛᒡ ᒋᑭ ‍ ᓯᒋᔭᓱᒡ᙮
ᒋᑭ ‍ ᒥᓯᒪᔨᑕᓇᐛᐤ ᒋᔨᐛᐤ᙮
ᒥᒄ ᒪᒃ ᐊᓐ ᐊ ‍ ᒥᓯᒪᔨᑎᒪᒄ ᒋᑭ ‍ ᒂᔅᒋᐱᔪᐤ ᐃᔭᐱᒡ ᒐᒋ ᒧᒋᒐᔨᑎᒪᒄ᙮
ᐃᔅᐱ ᒐ ‍ ᐛᐱᒪᐅᓱᑦ ᐃᔎᐤ ᒥᓯᒪᔨᑎᒻ ᐛᔅ ᐅᑎᒋᐱᔪᐤ ᐊᑯ ᒐ ‍ ᐎᓴᒐᔨᑕᐧᒃ᙮
ᐃᔅᐱ ᒪᒃ ᑲ ‍ ᐱᒪᑎᓯᔨᒋ ᐊᓂᔭᔪᐛ ᐅᑦ ᐊᐛᓯᒪ ᐅᓂᒋᔅᒋᓯᑐᑎᒻ ᑕᓐ ᑲ ᐃᓯ ‍ ᐎᓴᒐᔨᑕᐧᒃ ᐛᔅ ᓇᔅᒡ ᑕᑈ ᒥᔽᔨᑎᒻ ᐊ ‍ ᒋᔅᒐᔨᑕᐧᒃ ᐊᐛᓴ ᐊᒋ ‍ ᐱᒪᑎᓯᔨᒋ ᐅᑕ ᐊᔅᒋᒡ᙮
ᐊᐅᑯᓐ ᒪᒃ ᒧᔭᒻ ᑭᔭ ᒋᔨᐛᐤ,
ᐊᓄᒡ ᒋ ‍ ᒥᓯᒪᔨᑕᓇᐛᐤ᙮
ᒥᒄ ᒪᒃ ᐃᔅᐱᔅ ᒥᓐ ᐛᐱᒥᑎᑯᒐ ᓇᔅᒡ ᑕᑈ ᒋᑭ ‍ ᒥᔽᔨᑕᓇᐛᐤ᙮
ᓇᒪ ᒪᒃ ᐊᐛᓐ ᒋᑭ ᐅᒋ ‍ ᐃᑐᑕᑯᐛᐤ ᒐᒋ ᒥᔅᑭᒥᑕᒄ ᒋᒧᒋᒐᔨᑎᒧᐅᓄᐛᔪᐤ᙮”
“ᐅᑎᒋᐱᔨᒐ ᒪᒃ ᐅ ᑲ ᐃᓯ ‍ ᐊᔨᒧᑎᒪᑎᑯᒡ ᓇᒪ ᒐᒂᓐ ᒋᑭ ᐅᒋ ‍ ᓂᑐᑎᒧᓇᐛᐤ᙮
ᑯᐃᔅᒄ ᐊ ‍ ᐎᑎᒪᑎᑯᒡ ᒥᒄ ᑕᓐ ᒐ ᐃᓯ ‍ ᓂᑐᐛᔨᑎᒧᐛᒄ ᐅᑕᐎᒪᐤ ᓂᑦ ᐃᓯᓂᐧᑲᓱᐅᓐ ᐊ ‍ ᐊᐱᒋᑕᔭᒄ ᒋᑭ ‍ ᒥᔨᑯᐛᐤ᙮
ᓇᒪ ᐊᔅᒄ ᒋ ᐅᒋ ‍ ᓂᑐᑎᒧᓇᐛᐤ ᒐᒂᓐ ᓂᑦ ᐃᓯᓂᐧᑲᓱᐅᓂᒡ ᐅᒡ᙮
ᓂᑐᑎᒪᒄ ᑭᔭ ᒐ ‍ ᒥᔨᑯᔭᒄ,
ᑭᔭ ᓇᔅᒡ ᒐ ‍ ᒥᔽᔨᑎᒪᒄ᙮”
“ᐅᔭ ᒐᒂᔪᐛ ᑲ ‍ ᐎᑎᒪᑎᑯᒡ ᓇᔅᒡ ᑕᑈ ᐊᔨᒥᓐ ᒐᒋ ᓂᔅᑐᑕᒂᒋ᙮
ᒪᒃ ᒋᑭ ‍ ᐅᑎᒋᐱᔪᐤ ᒐᒃ ᐊᓐᑕ ᒐ ‍ ᐱᔭᑭᔅᒡ ᓂᔅᑐᑎᒪᒄ ᐊᔨᒧᑎᒪᑎᑯᒐ ᐅᑕᐎᒪᐤ᙮
ᐅᑎᒋᐱᔨᒐ ᒪᒃ ᐊᓐ,
ᒋᔨᐛᐤ ᐊᑯ ᒐ ‍ ᓂᑐᑎᒧᐛᒄ ᒋᓴᒪᓂᑐᐤ ᓂᑦ ᐃᓯᓂᐧᑲᓱᐅᓂᒡ ᐅᒡ᙮
ᒋᑦ ᐃᑎᓇᐛᐤ ᒪᒃ,
ᓇᒪ ᒋᑭ ᐅᒋ ‍ ᓂᑐᐛᔨᑕᑯᓐ ᒐᒋ ᐊᔭᒥᐊᔭᓐ ᐊ ‍ ᓂᑐᑎᒧᒃ ᒋᓴᒪᓂᑐᐤ ᒐᒋ ᒥᔨᑕᒄ ᑕᓐ ᐊ ᐃᓯ ‍ ᓂᑐᐛᔨᑎᒪᒄ᙮
ᐛᔅ ᒋᓴᒋᐃᑯᐛᐤ ᐅᑕᐎᒪᐤ ᐊᒋ ‍ ᓴᒋᐃᔭᒄ ᑭᔭ ᐊᒋ ‍ ᑕᑈᑎᒪᒄ ᐅᑕᐎᒪᐤ ᐊ ‍ ᑕᑦ ᐊᒋ ‍ ᐅᑐᑕᔭᓐ᙮
ᑕᑈ ᒪᒃ ᐅᑕᐎᒪᐤ ᐊ ‍ ᑕᑦ ᓂᒋ ‍ ᐅᑐᑕᓐ ᑲ ᐸᒋ ‍ ᑎᑯᓯᓂᔭᓐ ᐅᑕ ᐊᔅᒋᒡ ᒥᓐ ᒪᒃ ᑲᐤ ᓂᑭ ‍ ᔅᑐᑕᓐ ᓄᑕᐎᔾ ᐊ ‍ ᑕᑦ ᓂᑭ ‍ ᐃᑐᑕᓐ᙮”
ᐊᑯ ᒂ ‍ ᐃᑎᑯᑦ ᐊᓂᔭ ᐅᒋᔅᒋᓄᐊᒧᐛᑭᓇ,
“ᐊᑯ ᒪᒃ ᐃᔭᒄ ᓇᔅᑐᑕᑯᓯᔨᓐ ᑕᓐ ᐊ ‍ ᐃᔅᒋᔄᔨᓐ᙮
ᓇᒪ ᐊᔨᒥᓐ ᒐᒋ ᓂᔅᑐᑕᒂᒡ ᑕᓐ ᐊ ᐃᓯ ‍ ᐊᔨᒧᑎᒥᓐ᙮
ᓂ ‍ ᒋᔅᒐᔨᑕᓇᓐ ᒪᒃ ᒥᓯᐛ ᒐᒂᓐ ᐊ ‍ ᒋᔅᒐᔨᑎᒥᓐ,
ᓇᒪ ᓂᑐᐛᔨᑕᑯᓱᐤ ᐊᐛᓐ ᒐᒋ ᑯᒂᒋᒥᔅᒃ ᒐᒂᔪᐤ,
ᐊᐅᒄ ᒪᒃ ᐅ ᐛᒋ ‍ ᑕᑈᑎᒪᒡ ᒋᓴᒪᓂᑐᐤ ᐊ ‍ ᑕᑦ ᐊᒋ ‍ ᐅᑐᑕᔨᓐ᙮”
ᐊᑯ ᒋᓴᔅ ᒂ ‍ ᐃᑕᑦ,
“ᒋ ‍ ᑕᑈᑕᓇᐛᐤ ᐊ ᐊᓄᒡ ?
ᒋᑭ ‍ ᐅᑎᒋᐱᔪᐤ,
ᓴᔅ ᒪᒃ ᑕᑈ ᐅᑎᒋᐱᔪᐤ ᐊᓐᑕ ᒥᓯᐛ ᐸᐸᐃᒄ ᒐ ‍ ᑕᔭᒄ,
ᑕᑎᐸᓐ ᒐ ‍ ᑕᔭᒄ ᑎᐱᔨᐛ ᒋᒋᐛᐛᒡ᙮
ᐊᑯ ᓂᔾ ᒐ ‍ ᐸᐃᑯᓯᔭᓐ ᐊᑲ ᐊᐱᑕᔨᒥᔭᒄ᙮
ᓇᒪ ᒥᒄ ᒋᒋᐛ ᓂᑭ ᐅᒋ ‍ ᐸᐃᑯᓯᓐ ᐛᔅ ᓄᑕᐎᔾ ᑕᐤ ᐅᑕ ᐊ ‍ ᑕᔭᓐ᙮
ᔅᒋ ‍ ᐎᑎᒪᑎᓇᐛᐤ ᐅ ᒐᒋ ᐅᒋ ‍ ᐊᔭᔭᒄ ᒋᔭᒪᔨᑎᒧᐅᓐ ᐊᓐᑕ ᓂᔾ ᐊ ‍ ᑕᔭᓐ᙮
ᒋᑭ ‍ ᓂᓇᐧᑲᑕᔨᒧᐃᑯᓇᐛᐤ ᐅᑕ ᐊᔅᒋᒡ᙮
ᓱᒃ ᐎ ᓱᒋᑕᐊᒄ,
ᐛᔅ ᓴᔅ ᓂᒋ ‍ ᓴᑯᒋᐊᐤ ᐊᓐ ᑲ ‍ ᑎᐸᔨᒪᑦ ᐊᓂᔭ ᐊᐛᔪᐛ ᐊᑲ ᐊᐱᑕᔨᒪᔨᒋ ᒋᓴᒪᓂᑐᐤ᙮”